Sortovalta
Tulka’atte Tuonelasta,
 hornanhenget henkikää,
 vinkukohon vihur-viima,
 mylviköhön myrskysää,
 kosket kovat kuohukohon,
 Kaatrakoski karjukoon,
 Ruijan riena, Turjan tuuli
 sortajihin sattukoon!

 Tuiski taivas turman tulta,
 voita vasamoilla yö,
 pirsto idän ilmanpielet,
 kappaleiksi kaaret lyö,
 kaadu kuusi, taitu tammi,
 järvet jäiset järkkyköön,
 Suomen sorron sortuessa
 Hälläpyörät häilyköön!

 Siitä sitten Suomelassa
 pääsis päivä piilostaan,
 kukkuis käki riemurinta
 kuusistossa kultiaan,
 nousis nuori toivon touko,
 helpehissä heilimöis,
 korven kolkon metsämailla
 valon vilja viherjöis!